**Poročilo iz šole v naravi**(ponedeljek, 21.1.2019)

Danes smo se učenci 5.a razreda odpravili v zimsko šolo v naravi. Po prihodu v CŠOD Gorenje, kateri bo naš dom naslednjih 5 dni, smo se razpakirali, uredili postelje in odpravili na kosilo. Po kosilu pa smo se že nestrpno čakali na čas, ko bomo stopili na smuči.

Rogla nas je pričakala v pravi zimski idili, z nizkimi temperaturami in debelo snežno dejo. Po sramežljivih in nekoliko nerodnih začetnih zavojih, smo se hitro sprostili in pridno osvajali vaje in nabirali kilometre. Na smučišču smo bili nekoliko vzhičeni in na trenutke pozabili na pravila v skupini, na kar so nas učitelji hitro opozorili. Ugotovili smo, da čas na smučišču teče bistveno hitreje kot pri pouku, in kot bi mignil smo bili nazaj v domu. Tu smo imeli pouk z učiteljico, kjer smo natančno spoznali pravila hišnega reda in se seznanil z urnikom in vsemi aktivnostmi, ki nas čakajo. Po krajšem počitku je sledila večerja, po njej pa smo imeli tri delavnice: šport, pisanje dnevnika in predstavitev FIS pravil, ki jih moramo poznati vsi, da se lahko na smučišču varno smučamo in tako ne ogrožamo drugih ter sebe.

Danes smo tako dobili vse potrebne informacije, za varno smučanje in prijetno bivanje. Sedaj pa hitro v posteljo, da pride jutrišnje jutro čim hitreje.

Zapisal: Blaž Milar